Document ID: 32014D0190

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 3ης Απριλίου 2014
που ορίζει την ετήσια κατανομή των συνολικών πόρων ανά κράτος μέλος για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής στο πλαίσιο του στόχου «Επενδύσεις στην ανάπτυξη και την απασχόληση» και του στόχου «Ευρωπαϊκή εδαφική συνεργασία», την ετήσια κατανομή των πόρων ανά κράτος μέλος από το ειδικό κονδύλιο που διατίθεται για την πρωτοβουλία «Απασχόληση των νέων» μαζί με τον κατάλογο των επιλέξιμων περιφερειών, καθώς και τα ποσά που πρόκειται να μεταφερθούν από τα κονδύλια κάθε κράτους μέλους από το Ταμείο Συνοχής και τα διαρθρωτικά ταμεία για τη διευκόλυνση «Συνδέοντας την Ευρώπη» και την ενίσχυση προς τους απόρους για την περίοδο 2014-2020
[κοινοποιηθείσα υπό τον αριθμό C(2014) 2082]
(2014/190/EE)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και την κατάργηση του κανονισμού (ΕΚ) αριθ. 1083/2006 (1), και ιδίως το άρθρο 91 παράγραφος 2 και το άρθρο 92 παράγραφοι 6 και 7,
Εκτιμώντας τα ακόλουθα:
(1)
Για τον καθορισμό του κατάλληλου δημοσιονομικού πλαισίου για τα ταμεία, σύμφωνα με το άρθρο 91 παράγραφος 2 του κανονισμού (ΕΕ) αριθ. 1303/2013, είναι αναγκαίο να οριστεί η ανά κράτος μέλος ετήσια κατανομή των συνολικών πόρων που διατίθενται στο πλαίσιο του στόχου «Επενδύσεις στην ανάπτυξη και την απασχόληση» και του στόχου «Ευρωπαϊκή εδαφική συνεργασία» καθώς και η ετήσια κατανομή ανά κράτος μέλος των πόρων από το ειδικό κονδύλιο που διατίθεται για την πρωτοβουλία «Απασχόληση των νέων», όπως αναφέρεται στο άρθρο 16 του κανονισμού (ΕΕ) αριθ. 1304/2013 του Ευρωπαϊκού Κοινοβουλίου και του Συμβουλίου (2).
(2)
Σύμφωνα με το άρθρο 91 παράγραφος 2 του κανονισμού (ΕΕ) αριθ. 1303/2013, η παρούσα απόφαση πρέπει να καθορίζει τον κατάλογο των επιλέξιμων περιφερειών για την πρωτοβουλία «Απασχόληση των νέων».
(3)
Είναι απαραίτητο να καθοριστεί η ετήσια κατανομή ανά κράτος μέλος των επιμέρους πόρων που χορηγούνται ανάλογα με τις διάφορες κατηγορίες περιφερειών όπως ορίζεται στον στόχο «Επενδύσεις στην ανάπτυξη και την απασχόληση», συμπεριλαμβανομένων των πρόσθετων κονδυλίων για το 2014 και το 2015 υπέρ της Κύπρου, σύμφωνα με το άρθρο 92, παράγραφος 2 του εν λόγω κανονισμού.
(4)
Είναι απαραίτητο να καθοριστεί η ετήσια κατανομή ανά κράτος μέλος των συγκεκριμένων πόρων για το Ταμείο Συνοχής, μειωμένων κατά τα ποσά που πρέπει να διαβιβάζονται από τα κράτη μέλη προς τη διευκόλυνση «Συνδέοντας την Ευρώπη» σύμφωνα με το άρθρο 92 παράγραφος 6 του ανωτέρω κανονισμού.
(5)
Είναι απαραίτητο να καθοριστεί η ετήσια κατανομή των συγκεκριμένων πόρων υπέρ των εξόχως απόκεντρων περιφερειών στη Γαλλία, την Ισπανία και την Πορτογαλία και των περιφερειών στη Φινλανδία και τη Σουηδία, οι οποίες πληρούν τα κριτήρια που ορίζονται στο άρθρο 2 του πρωτοκόλλου αριθ. 6 της πράξης προσχώρησης του 1994.
(6)
Είναι απαραίτητο να καθοριστεί η ετήσια κατανομή των συγκεκριμένων πόρων που χορηγούνται στο πλαίσιο της πρωτοβουλίας «Απασχόληση των νέων».
(7)
Είναι απαραίτητο να καθοριστούν τα προς μεταφορά ποσά από τα κονδύλια του Ταμείου Συνοχής κάθε κράτους μέλους προς τη διευκόλυνση «Συνδέοντας την Ευρώπη» που συστάθηκε με τον κανονισμό (ΕΕ) αριθ. 1316/2013 του Ευρωπαϊκού Κοινοβουλίου και του Συμβουλίου (3).
(8)
Είναι απαραίτητο να καθοριστεί το προς μεταφορά ποσό από τις πληρωμές που πραγματοποιούνται στο πλαίσιο του στόχου «Επενδύσεις στην ανάπτυξη και την απασχόληση» για να ενισχυθούν οι άποροι. Η μεταφορά αυτή βασίζεται στη χορήγηση προς το Ταμείο Ευρωπαϊκής Βοήθειας προς τους Απόρους (4).
(9)
Είναι απαραίτητο να καθοριστεί η ετήσια κατανομή των συγκεκριμένων πόρων για καινοτόμες ενέργειες στο πλαίσιο της άμεσης ή έμμεσης διαχείρισης από την Επιτροπή στον τομέα της βιώσιμης αστικής ανάπτυξης.
(10)
Είναι αναγκαίο να καθοριστεί η ανά κράτος μέλος ετήσια κατανομή των συνολικών πόρων για τον στόχο της ευρωπαϊκής εδαφικής συνεργασίας και των ειδικών πόρων για τις τρεις συνιστώσες τους, σύμφωνα με το άρθρο 4 παράγραφος 1 του κανονισμού (ΕΕ) αριθ. 1299/2013 του Ευρωπαϊκού Κοινοβουλίου και του Συμβουλίου (5).
(11)
Για λόγους διαφάνειας, οι συνολικές κατανομές θα πρέπει να δοθούν σε τιμές 2011.
(12)
Για λόγους προγραμματισμού από τα κράτη μέλη, οι επιμέρους ετήσιες κατανομές θα πρέπει να δοθούν σε τρέχουσες τιμές ώστε να αντικατοπτρίζουν την τιμαριθμική αναπροσαρμογή 2 % ανά έτος, σύμφωνα με το άρθρο 91 παράγραφος 1 του κανονισμού (ΕΕ) αριθ. 1303/2013 και να καθορίζονται οι πόροι που θα είναι πραγματικά διαθέσιμοι μετά την αφαίρεση της στήριξης της διευκόλυνσης «Συνδέοντας την Ευρώπη», της ενίσχυσης των απόρων, της τεχνικής συνδρομής με πρωτοβουλία της Επιτροπής και των πιστώσεων που χορηγούνται για καινοτόμες ενέργειες στο πλαίσιο της άμεσης ή έμμεσης διαχείρισης από την Επιτροπή στον τομέα της βιώσιμης αστικής ανάπτυξης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η ετήσια κατανομή των συνολικών πόρων ανά κράτος μέλος, στο πλαίσιο του στόχου «Επενδύσεις στην ανάπτυξη και την απασχόληση», ορίζεται στο παράρτημα I.
Άρθρο 2
Η ετήσια κατανομή των συνολικών πόρων ανά κράτος μέλος στο πλαίσιο του στόχου της ευρωπαϊκής εδαφικής συνεργασίας ορίζεται στο παράρτημα II.
Άρθρο 3
Η ετήσια κατανομή των πόρων ανά κράτος μέλος από το ειδικό κονδύλιο που διατίθεται για την πρωτοβουλία «Απασχόληση των νέων» ορίζεται στο παράρτημα III.
Άρθρο 4
Οι περιφέρειες που είναι επιλέξιμες για χρηματοδότηση στο πλαίσιο της πρωτοβουλίας «Απασχόληση των νέων» είναι εκείνες που αναφέρονται στο παράρτημα IV.
Άρθρο 5
Η ανά κράτος μέλος ετήσια κατανομή των συνολικών πόρων που διατίθενται για τις λιγότερο αναπτυγμένες περιφέρειες στο πλαίσιο του στόχου «Επενδύσεις στην ανάπτυξη και την απασχόληση» και διατίθενται για τον προγραμματισμό ορίζεται στο παράρτημα V.
Άρθρο 6
Η ανά κράτος μέλος ετήσια κατανομή των συνολικών πόρων που χορηγούνται σε περιφέρειες μετάβασης στο πλαίσιο του στόχου «Επενδύσεις στην ανάπτυξη και την απασχόληση» και διατίθενται για προγραμματισμό ορίζεται στο παράρτημα VI.
Άρθρο 7
Η ανά κράτος μέλος ετήσια κατανομή των συνολικών πόρων που χορηγούνται για τις περισσότερο αναπτυγμένες περιφέρειες στο πλαίσιο του στόχου «Επενδύσεις στην ανάπτυξη και την απασχόληση» και διατίθενται για προγραμματισμό ορίζεται στο παράρτημα VII.
Άρθρο 8
Η ανά κράτος μέλος ετήσια κατανομή των συνολικών πόρων που χορηγούνται στο Ταμείο Συνοχής στο πλαίσιο του στόχου «Επενδύσεις στην ανάπτυξη και την απασχόληση» και διατίθενται για προγραμματισμό ορίζεται στο παράρτημα VIII.
Άρθρο 9
Η ανά κράτος μέλος ετήσια κατανομή των συνολικών πόρων που χορηγούνται για την πρόσθετη χρηματοδότηση των εξόχως απόκεντρων περιφερειών και των περιφερειών NUTS 2, οι οποίες πληρούν τα κριτήρια που προβλέπονται στο άρθρο 2 του πρωτοκόλλου αριθ. 6 της πράξης προσχώρησης του 1994 στο πλαίσιο του στόχου «Επενδύσεις στην ανάπτυξη και την απασχόληση» και διατίθενται για προγραμματισμό ορίζεται στο παράρτημα IX.
Άρθρο 10
Η ανά κράτος μέλος ετήσια κατανομή των πόρων από το ειδικό κονδύλιο που χορηγείται για την πρωτοβουλία «Απασχόληση των νέων» και διατίθεται για προγραμματισμό ορίζεται στο παράρτημα X.
Άρθρο 11
Η ετήσια κατανομή των ποσών που πρέπει να μεταφερθούν από τις πιστώσεις που χορηγούνται από το Ταμείο Συνοχής σε κάθε κράτος προς τη διευκόλυνση «Συνδέοντας την Ευρώπη», ορίζεται στο παράρτημα XI.
Άρθρο 12
Η ετήσια κατανομή των ποσών που πρέπει να μεταφερθούν από τις συνολικές πιστώσεις που χορηγούνται σε κάθε κράτος μέλος, στο πλαίσιο του στόχου «Επενδύσεις στην ανάπτυξη και την απασχόληση», προς τις ενισχύσεις για τους απόρους ορίζεται στο παράρτημα XII.
Άρθρο 13
Η ετήσια κατανομή των πόρων για τις καινοτόμες ενέργειες, στο πλαίσιο της άμεσης ή έμμεσης διαχείρισης από την Επιτροπή στον τομέα της βιώσιμης αστικής ανάπτυξης, ορίζεται στο παράρτημα XIII.
Άρθρο 14
Η ανά κράτος μέλος ετήσια κατανομή των συνολικών πόρων που διατίθενται στο πλαίσιο της συνιστώσας διασυνοριακής συνεργασίας του στόχου της ευρωπαϊκής εδαφικής συνεργασίας και διατίθενται για προγραμματισμό ορίζεται στο παράρτημα XIV.
Άρθρο 15
Η ανά κράτος μέλος ετήσια κατανομή των συνολικών πόρων που χορηγούνται στο πλαίσιο της συνιστώσας διακρατικής συνεργασίας, του στόχου της ευρωπαϊκής εδαφικής συνεργασίας και διατίθενται για προγραμματισμό ορίζεται στο παράρτημα XV.
Άρθρο 16
Η ετήσια κατανομή των συνολικών πόρων που χορηγούνται στο πλαίσιο της συνιστώσας διαπεριφερειακής συνεργασίας του στόχου της ευρωπαϊκής εδαφικής συνεργασίας και διατίθενται για προγραμματισμό ορίζεται στο παράρτημα XVI.
Άρθρο 17
Η παρούσα απόφαση απευθύνεται στα κράτη μέλη.
Βρυξέλλες, 3 Απριλίου 2014.

Labels: 19
5
0
9
15